b'\n_START_ARTICLE_\nJouko Skinnari\n_START_SECTION_\nTausta\n_START_PARAGRAPH_\nSkinnari valmistui ylioppilaaksi Lahden lyseosta vuonna 1965 ja oikeustieteen kandidaatiksi Helsingin yliopistosta vuonna 1969. Ennen poliittista uraansa h\xc3\xa4n ty\xc3\xb6skenteli urheilutoimittajana Ylell\xc3\xa4 ja Etel\xc3\xa4-Suomen Sanomissa vuosina 1963\xe2\x80\x931969 ja Kansanel\xc3\xa4kelaitoksen henkil\xc3\xb6st\xc3\xb6asiain lakimiessihteerin\xc3\xa4 vuonna 1971._NEWLINE_Skinnari saavutti 16\xe2\x80\x9317-vuotiaiden Suomen mestaruuden 3x1000 metrin juoksussa ja maastojuoksun joukkuekilpailussa vuonna 1963.\n_START_SECTION_\nPolitiikka\n_START_PARAGRAPH_\nVuonna 1972 Skinnari oli Paasion II hallituksen sosiaali- ja terveysministerin poliittinen sihteeri ja vuosina 1972\xe2\x80\x931973 valtioneuvoston esittelij\xc3\xa4. Vuosina 1974\xe2\x80\x931980 h\xc3\xa4n ty\xc3\xb6skenteli eduskunnan talous- ja sosiaalivaliokuntien sihteerin\xc3\xa4._NEWLINE_Skinnari toimi Etel\xc3\xa4-Lahden Sosialidemokraattien puheenjohtajana vuosina 1975\xe2\x80\x932012 ja h\xc3\xa4net nimettiin yhdistyksen kunniapuheenjohtajaksi kev\xc3\xa4\xc3\xa4ll\xc3\xa4 2013, jolloin h\xc3\xa4nelle my\xc3\xb6nnettiin my\xc3\xb6s Kansan Sivistysrahaston Rafael Paasio -mitali SDP:n eteen tehdyst\xc3\xa4 ty\xc3\xb6st\xc3\xa4._NEWLINE_P\xc3\xa4ij\xc3\xa4t-H\xc3\xa4meen maakunnassa Skinnari vaikutti Helsingin yliopiston ja korkeakoulujen Lahden toimintojen syntyyn 1970-luvun lopulta. Eduskunnassa h\xc3\xa4n oli aktiivinen ammattikorkeakoulujen sek\xc3\xa4 yliopistokeskusten aikaansaamisessa. H\xc3\xa4nen tavoitteitaan olivat Lahden liikenteellisen aseman parantaminen ja erityisesti Lahden oikoradan kehitt\xc3\xa4minen osana Pietari\xe2\x80\x93Moskova\xe2\x80\x93Kiina-ratayhteytt\xc3\xa4 ja Lahden yhteyksi\xc3\xa4 Helsinki-Vantaa-lentokent\xc3\xa4lle. Skinnari oli perustamassa Lahden oikoradan tehokasta hy\xc3\xb6dynt\xc3\xa4mist\xc3\xa4 kannattavaa Oiko ry:t\xc3\xa4 ja oli sen hallituksessa._NEWLINE_Skinnari toimi kansanedustajana yht\xc3\xa4jaksoisesti syksyst\xc3\xa4 1980, jolloin h\xc3\xa4n nousi eduskuntaan varasijalta Salme Myyryl\xc3\xa4isen kuoltua kesken kauden. Huhtikuussa 2014 Skinnari ilmoitti, ettei aio asettua ehdolle en\xc3\xa4\xc3\xa4 vuoden 2015 eduskuntavaaleissa._NEWLINE_Skinnari oli pitk\xc3\xa4aikainen parlamentaarikko, joka oli rakentamassa suomalaista sosiaali- ja terveysturvaa sek\xc3\xa4 ty\xc3\xb6el\xc3\xa4m\xc3\xa4n lains\xc3\xa4\xc3\xa4d\xc3\xa4nt\xc3\xb6\xc3\xa4. H\xc3\xa4n vaikutti suomalaisessa talousel\xc3\xa4m\xc3\xa4ss\xc3\xa4 muun muassa energia- ja ymp\xc3\xa4rist\xc3\xb6asioissa, rahoitusmarkkinoissa sek\xc3\xa4 valtion omistajapolitiikassa._NEWLINE_9. lokakuuta 1997 \xe2\x80\x93 14. huhtikuuta 1999 Skinnari oli Lipposen I hallituksen toinen valtiovarainministeri. Ministerikaudellaan Skinnari oli Euroopan investointipankin (EIP) hallintoneuvoston puheenjohtaja vuonna 1998. Toimiessaan toisena valtiovarainministerin\xc3\xa4 vuosina Skinnari vaikutti ratkaisevalla tavalla Lahden Sibeliustalon syntyyn ja noin 10 miljoonan euron valtion ja Euroopan unionin avustukseen kyseiselle hankkeelle. My\xc3\xb6s Sibeliustalon nimi oli Skinnarin ajatus, jonka h\xc3\xa4n sai Sibelius-junasta ja Lahden kaupunginorkesterin Sibelius-levyst\xc3\xa4._NEWLINE_Eduskunnassa Skinnari oli puheenjohtaja sosiaali- ja terveysvaliokunnassa (1987\xe2\x80\x931997), ty\xc3\xb6el\xc3\xa4m\xc3\xa4- ja tasa-arvovaliokunnassa (1999\xe2\x80\x932003) ja talousvaliokunnassa (2003\xe2\x80\x932011). Vuodesta 1999 h\xc3\xa4n oli suuren valiokunnan j\xc3\xa4sen ja hein\xc3\xa4kuusta 2011 sen ty\xc3\xb6jaoston j\xc3\xa4sen. Syyskuusta 2011 h\xc3\xa4n toimi valtiovarainvaliokunnan ty\xc3\xb6- ja elinkeinojaoston puheenjohtajana ja kunta- ja terveysjaoston j\xc3\xa4senen\xc3\xa4._NEWLINE_Kun Skinnari oli vuonna 2014 eduskunnan Ven\xc3\xa4j\xc3\xa4-yst\xc3\xa4vyysryhm\xc3\xa4n puheenjohtaja, ryhm\xc3\xa4 vastusti Euroopan neuvoston p\xc3\xa4\xc3\xa4t\xc3\xb6st\xc3\xa4 poistaa Ven\xc3\xa4j\xc3\xa4 Euroopan neuvostosta Krimin valtauksen j\xc3\xa4lkeen, koska Ukrainan kriisi\xc3\xa4 on vaikea k\xc3\xa4sitell\xc3\xa4 ilman Ven\xc3\xa4j\xc3\xa4\xc3\xa4. Skinnarin mukaan iltap\xc3\xa4iv\xc3\xa4lehdiss\xc3\xa4 oli esiintynyt paljon Ven\xc3\xa4j\xc3\xa4n-vastaista kirjoittelua ja tiedonv\xc3\xa4lityst\xc3\xa4 tarvittaisiin my\xc3\xb6s Ven\xc3\xa4j\xc3\xa4n n\xc3\xa4k\xc3\xb6kulmasta vastapainoksi l\xc3\xa4nsimaiden medialle.\n_START_SECTION_\nKirjallinen tuotanto\n_START_PARAGRAPH_\nSkinnari kirjoitti nelj\xc3\xa4 teosta, joista viimeisimm\xc3\xa4t Eurooppa ja Suomi (1990) sek\xc3\xa4 Uusi Eurooppa ja Suomi (1993) teki yhteisty\xc3\xb6ss\xc3\xa4 oikeustieteen tohtori Pentti Araj\xc3\xa4rven kanssa. Vuonna 1973 h\xc3\xa4nelt\xc3\xa4 ilmestyi Ilpo Halosen kanssa teos Varusmiehen k\xc3\xa4sikirja._NEWLINE_Skinnari oli perustamassa kirjailijaprofessori Risto Ahdin kanssa yli 30-vuotiasta Lahden Runomaratonia, joka ker\xc3\xa4\xc3\xa4m\xc3\xa4ll\xc3\xa4 yli 50 000 kilpailurunoa on tehnyt 18 runokirjaa, joista yhden ruotsiksi. Skinnari toimi Lahden Runomaraton ry:n puheenjohtajana vuosina 1982\xe2\x80\x932012. H\xc3\xa4net nimettiin yhdistyksen kunniapuheenjohtajaksi elokuussa 2013.\n_START_SECTION_\nLuottamusteht\xc3\xa4vi\xc3\xa4 ja tunnustuksia\n_START_PARAGRAPH_\nSkinnari toimi Varusmiesliiton puheenjohtajana 1971 ja oli sen kunniapuheenjohtaja._NEWLINE_Eduskunnassa Skinnari oli T\xc5\xa1ekkoslovakian (1985\xe2\x80\x931992), Japanin (1987\xe2\x80\x932011), T\xc5\xa1ekin (1993\xe2\x80\x932011), Ven\xc3\xa4j\xc3\xa4n (1995\xe2\x80\x931997, 2011\xe2\x80\x932015), Slovakian (2008\xe2\x80\x932011), Kuwaitin (2008\xe2\x80\x932015) ja Keski-Amerikan (2010\xe2\x80\x932015) yst\xc3\xa4vyysryhmien puheenjohtaja. Vuodesta 2004 h\xc3\xa4n oli my\xc3\xb6s Suomi\xe2\x80\x93Ven\xc3\xa4j\xc3\xa4-Seuran varapuheenjohtaja. Vuonna 2011 Japanin hallitus my\xc3\xb6nsi Skinnarille Nousevan auringon ritarikunnan kunniamerkin Suomen ja Japanin v\xc3\xa4listen suhteiden edist\xc3\xa4misest\xc3\xa4. Skinnari oli yhteisty\xc3\xb6ss\xc3\xa4 suomalaissyntyisen japanilaisen senaattorin, Martti Turusen kanssa._NEWLINE_Skinnarille my\xc3\xb6nnettiin Suomen Leijonan ritarikunnan, Suomen Kaupunkiliiton, Rintamaveteraaniliiton, Sotaveteraaniliiton ja Sotainvalidien Veljesliiton ansiomerkit sek\xc3\xa4 H\xc3\xa4m\xc3\xa4l\xc3\xa4is-Osakunnan kunniamerkki.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSkinnari avioitui ohjaaja Tertta Saarikon kanssa vuonna 2002. H\xc3\xa4nell\xc3\xa4 oli aiemmasta avioliitostaan (1967\xe2\x80\x931991) kaksi aikuista lasta. Skinnarin poika Ville Skinnari on toiminut kansanedustajana vuodesta 2015 alkaen ja h\xc3\xa4net nimitettiin Antti Rinteen hallituksen kehitysyhteisty\xc3\xb6- ja ulkomaankauppaministeriksi 6.6.2019. Jouko Skinnari kuoli haimasy\xc3\xb6p\xc3\xa4\xc3\xa4n 21. huhtikuuta 2016 Lahdessa.'